|  |
| --- |
| **Naziv općeg akta / dokumenta za koji se provodi savjetovanje:**  Nacrt prijedloga Odluke  o uvjetima i načinu sufinanciranja smještaja djece predškolske dobi u obrtima za djelatnost dadilja |
| **Razlozi zbog kojih se predlaže donošenje Odluke:**  Trenutni kapaciteti dječjih vrtića čiji je osnivač Grad Zadar te dječjih vrtića drugih osnivača na području grada Zadra ne zadovoljavaju potrebe za prihvatom sve djece. |
| **Nositelj izrade akta/dokumenta:**  Upravni odjel za socijalnu skrb i zdravstvo |
| **Razdoblje internetskog savjetovanja:**  od 7. listopada do 7. studenog 2024. |

**Obrazloženje**

Problematika kojom se bavi ovo savjetovanje tiče se svih građana Zadra, posebice roditelja djece rane i predškolske dobi i obrtnika s otvorenim obrtom za čuvanje djece, aprovodi se s ciljem davanja mogućnosti zainteresiranim pojedincima ili skupinama građana da, nudeći svoja mišljenja, primjedbe i prijedloge, sudjeluju u izradi i donošenju akta kojim se definiraju uvjeti, način i postupci financiranja djelatnosti dadilja.

Kako bi što veći broj djece bio obuhvaćen programom predškolskog odgoja i obrazovanja, pored tri vrtića kojima je osnivač Grad Zadar (DV Radost, DV Sunce i DV Latica, kapaciteta 1860 djece), iz proračuna Grada sufinancira se rad i 22 privatna vrtića (1 500 upisane djece). Unatoč tome trenutni kapaciteti i nadalje nisu dostatni kako bi se svu djecu, čiji roditelji za to imaju potrebe, moglo uključiti u programe rane i predškolske dobi. U proteklih nekoliko godina broj neupisane djece u jednu od postojećih predškolskih ustanova kretao se između 100 i 150 djece. Kako bi se ta brojka svela na najmanju moguću mjeru predloženo je da se u sustav skrbi za djecu rane i predškolske s područja Grada Zadra uključe i Obrti za čuvanje djece, što je omogućeno Zakonom o dadiljama („Narodne novine“ broj [37/13](https://narodne-novine.nn.hr/clanci/sluzbeni/2013_03_37_668.html) i [98/19](https://narodne-novine.nn.hr/clanci/sluzbeni/2019_10_98_1941.html) – u daljnjem tekstu: Zakon). Odredbama tog Zakona uređuje se sadržaj, način i uvjeti za obavljanje djelatnosti dadilja, prava i obveze dadilje i osobe koja obavlja poslove u okviru djelatnosti dadilje, stručna osposobljenost i stručno usavršavanje dadilje, nadzor nad primjenom Zakona i druga pitanja bitna za obavljanje djelatnosti dadilja. Temeljem članka 37. Zakona, jedinice lokalne i područne (regionalne) samouprave sudjeluju u sufinanciranju djelatnosti dadilje na području svoje jedinice, sukladno svojim programima i odredbama posebnog propisa kojim je uređen djelokrug jedinica lokalne i područne (regionalne) samouprave.

Kako, dakle kapaciteti svih predškolskih ustanova na području Grada Zadra, i „gradskih“ i privatnih, nisu dostatni za prijem sve djece, po prvi put se u Program javnih potreba socijalne skrbi i zdravstva uvrštava aktivnost sufinanciranja smještaja djece u obrte za čuvanje djece (dadilje), kao dodatna opcija za roditelje. Iako se djelatnost dadilja ne može uspoređivati sa programima predškolskog odgoja i obrazovanja u ustanovama predškolskog odgoja i obrazovanja, ovaj način čuvanja brige i skrbi o djeci u dobroj mjeri može nadomjestiti nedostatak kapaciteta u postojećim predškolskim ustanovama.

Bitno je naglasiti da su Obrti za čuvanje djece ovim prijedlogom gotovo izjednačeni sa privatnim predškolskim ustanovama, na način da roditelji djece sudjeluju u pokriću dijela troškova smještaja samo jednom trećinom od pune ekonomske cijene smještaja dok Grad Zadar iz svog proračuna podmiruje preostale dvije trećine, a što se regulira Zaključkom Gradonačelnika za svaku proračunsku godinu posebno.

Uvidom u registar dadilja koji vodi nadležni Zavod za socijalni rad – Područna jedinica Zadar, utvrđeno je da na području grada Zadra do izrade Prijedloga ove Odluke postoje samo dva obrta registriran za obavljanje djelatnosti dadilja. Međutim, za očekivati je da će se, po donošenju ove Odluke, registrirati još više obrta, čije je pokretanje manje zahtjevno od otvaranja privatnih predškolskih ustanova.

Na koncu treba naglasiti da je sufinanciranje smještaja djece u obrtima registriranim za djelatnost dadilja samo prijelazno rješenje prema konačnom rješenju, odnosno osiguravanju dostatnih vrtićkih kapaciteta kako bi se stvorile pretpostavke za smještaj sve djece u jednu od predškolskih ustanova na području Grada Zadra.

Prijedloge vezane uz Nacrt prijedloga Odluke o uvjetima i načinu sufinanciranja djelatnosti dadilja dostavljaju se na Obrascu za savjetovanje dostupnom na web stranici [www.grad-zadar.hr](http://www.grad-zadar.hr/). Po završetku savjetovanja objaviti će se Izvješće o provedenom savjetovanju.